
AVIZ
asupra propunerii legislative pentru modificarea Legii nr. 328/2006 pentru aprobarea Ordonanţei Guvernului nr. 29/2005 privind cinematografia
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii nr. 328/2006 pentru aprobarea Ordonanţei Guvernului nr. 29/2005 privind cinematografia, trimisă cu adresa Pl-x. 150 din 7 aprilie 2010, înregistrată cu nr. 274 din 08 aprilie 2010.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, propunerea legislativă în şedinţa din 31 martie 2010.
Potrivit prevederilor art. 61 din Regulamentul Camerei Deputaţilor, republicat cu modificările ulterioare,Comisia a dezbătut propunerea legislativă în şedinţa din 20 aprilie 2010.


Propunerea legislativă are ca obiect de reglementare modificarea art. 17 alin. (1) şi (2) din Ordonanţa Guvernului nr. 39/2005 privind cinematografia, aprobată cu modificări şi completări prin Legea nr. 328/2006, cu modificările şi completările ulterioare, în sensul reducerii procentului privind finanţarea directă a producţiei de filme de către Societatea Română de Televiziune din venituri proprii realizate din publicitate, de la 15 % la 5 %.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 1248 din 29 octombrie 2009 şi punctul de vedere al Guvernului, transmis prin adresa nr. 427 din 19 februarie 2010, prin care nu se susţine adoptarea propunerii legislative.


În urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative. 

În raport de obiectul şi conţinutul reglementării, propunerea legislativă face parte din categoria legilor ordinare. 

